

Dagtilbud & Skoler 2025

# Orientering til ledere og medarbejdere vedr. Retningslinjer for medicingivning til børn i Dagtilbud og Skole/BC.

**Dagtilbud og skole har i samarbejde med Sundhedsplejen i Vejen Kommune udarbejdet følgende supplerende bemærkninger vedr. medicingivning til børn i dagtilbud og skole.**

Personalet følger Sundhedsstyrelsens ”Skrivelse om medicingivning til børn i dagtilbud, skoler og skolefritidsordninger”: <https://www.retsinformation.dk/Forms/R0710.aspx?id=133849>

Personalet i dagtilbud og skole har ikke sundhedsfaglig baggrund, og er derfor ikke uddannet til at observere og behandle syge børn.

Akut syge børn må ikke møde i pasningsordning eller skole, og ved akut opstået sygdom skal forældre snarest muligt hente barnet.

Der skal altid laves en aftale med lederen af institutionen, hvis personalet skal give medicin.

Som udgangspunkt må personalet i daginstitutionerne kun give medicin til **børn med kroniske lidelser, og til børn med akutte livstruende sygdomme**, som er kendte/diagnosticerede af læge og hvor medicin er ordineret af læge. Læs om vigtigheden af, at børn med kroniske sygdomme og med længevarende sygdom, har mulighed for at anvende og deltage i dagtilbud, skolegang og skolefritidsordninger:

[Medicingivning i skoler, dagtilbud mv | Fagperson | Sundhedsstyrelsen](https://www.sst.dk/da/Fagperson/Graviditet-og-smaaboern/Barnets-sundhed/Forebyggende-sundhedsydelser/Medicingivning-i-skoler-dagtilbud-mv)

**Praksislæge i Vejen Kommune, Thomas Laungaard anviser:**

1. Medicingivning i forbindelse med forbigående sygdomme, herunder infektioner, skal foregå i hjemmet udenfor det tidsrum, barnet er i dagtilbud. Selvom medicinen skal gives 3 gange i døgnet, kan tidspunktet rykkes, uden betydning af effekten, så medicinen kan gives i hjemmet.
2. Efterbehandlingen af mellemørebetændelse, halsbetændelse etc. skal ske i hjemmet, så institutionen ikke involveres i medicingivningen.
3. Et barn som er på "bagkanten" af en antibiotika-behandlet infektionssygdom vil ofte have mindre overskud og have behov for en kortere institutionsdag.
4. Det kan forekomme, at børn med længerevarende infektioner, skal have medicin på nøjagtige tidspunkter. Før en sådan aftale indgås skal lederen af intuitionen godkende aftalen og afstemme medicingivning med behandlende/ordinerende læge og forældre.
	* Det er vigtigt, at barnet (og forældre) sammen med personalet er tryg ved medicingivningen. Er barnet ikke trygt, må forældre ved fremmøde i institutionen samarbejde med personalet om en tryg medicingivning for barnet.
	* At fastholde barnet under medicingivning, bør ikke forekomme.

# Instruktioner og anbefalinger til medicingivning:

* Al medicin **skal være lægeordineret.**
* Medicinen overdrages i original emballage og lægens doseringsvejledning samt indlægssedlen skal være i pakken.
* Medicinen skal være påført barnets navn, for at personalet må modtage medicinen. Er dette ikke i orden er det forældrenes ansvar at sørge for, det bringes i orden, før personalet kan give barnet medicinen.
* Hvis leder har uddelegeret ansvaret for medicingivningen til personalet, skal der være en konkret instruktion til den ansvarshavende om, hvordan denne sikrer, at alle de medarbejdere der potentielt kommer til at skulle give medicinen ved, hvordan det skal gøres.
* Medicinen opbevares i en kasse i et aflåst skab, som uvedkommende ikke har adgang til.
* På kassen med medicinen kan der påføres et billede af barnet. Barnets fulde navn og klasse/stue skal fremgå tydeligt.
* På eller i skabet opbevares en seddel, hvorpå personalet dokumenterer, hvornår og af hvem det enkelt barn har modtaget medicin.
* Instruktionen til medicingivning skal ligge ved det enkelte barns medicin i skabet.
* Eventuelle anbefalinger fra forældre eller relevante fagpersoner ift. måder at give barnet medicinen på, skal overleveres skriftligt og opbevares sammen med medicinen.
* Medicin der skal opbevares i køleskab, skal også opbevares, så uvedkommende ikke har adgang til det. Forældrene er ansvarlige for at forny medicinen.
* Alle medarbejdere skal kunne give akut og/eller livreddende medicin. Det er ikke nok, at der kun er en ansvarlig for medicingivning, da sygdom blandt personalet kan forekomme.
* Særligt gældende for elever og anvendelse af ex. astmamedicin. Her gør det sig gældende, at hvis eleven er fast bruger af ex. astmamedicin og at eleven er vant til selv at mærke efter, hvornår denne har brug for medicinen, så kan der laves en aftale mellem forældre og skole/BC om, at eleven selv må opbevare medicinen og også selv er ansvarlig for anvendelsen af denne ved behov. Sørg for at aftalen er skriftlig.

# Den kommunale sundhedstjeneste:

Ledelsen af institutionen/skolen kan anmode den kommunale sundhedstjeneste om at rådgive personalet om generelle forhold vedrørende medicingivning og medicinopbevaring. Den kommunale sundhedstjeneste kan også indøve de aktuelle procedurer med personalet. Det kan være behandling med stikpiller (suppositorier), anvendelse af inhalationsapparater eller EPI-pen samt insulininjektioner. Personalet kan herved oplæres i, hvordan de efter den behandlende læges instruktion skal håndtere akutte situationer for det enkelte barn og således iværksætte den ordinerede behandling og/eller tilkalde akut hjælp.1

# Retningslinjer for medicinhåndtering:

# Hvis reglerne ikke overholdes, kan det få ansættelsesretslige konsekvenser. Det er derfor vigtigt, at:

* + lederen sikrer medarbejderne en grundig introduktion til retningslinjerne for udlevering af medicin.
	+ medarbejderen altid husker at spørge sin leder, hvis der opstår tvivl om håndteringen.

1 Jvf. Sundhedsstyrelsens ”Skrivelse om medicingivning til børn i dagtilbud, skoler og skolefritidsordninger”.